**Súťaž „Pohár ObFZ Michalovce vo futbale mužov“ pre sezónu 2012/2013**

**11. ročník - 5. kolo - finále - streda 22.5.2013 o 17.00 h - miesto stretnutia: štadión MFK Zemplín Michalovce - ihrisko s umelou trávou:**

č. 37: **TJ Družstevník Malčice - TJ Družstevník Pavlovce n/U 4:3 (2:1)**

Vo finále tejto súťaže sa už tradične hrá len jedno stretnutie na neutrálnom ihrisku. Toto finálové stretnutie sa malo pôvodne odohrať dňa 8.5.2013, no vzhľadom k dohrávkam v súťažiach ObFZ bolo presunuté až na 22.5.2013. Vo finále si účasť zabezpečili FK **Malčice** a **Kap. Kľačany**, no na prerokovaní prípravy finále zástupca FK Kap. Kľačany oznámil, že na uvedený termín nedokážu zabezpečiť hráčov a preto z dôvodu ich nedostatku na finále nenastúpia. Na základe toho ŠTK rozhodla, že vo finále ich nahradí porazený z ich semifinálového súboja **TJ Družstevník Pavlovce n/U**. Snahou ObFZ bolo odohrať finále na hlavnom štadióne MFK Zemplín Michalovce. No po rozhodnutí vedenia MFK Zemplín Michalovce v deň stretnutia o nepovolení odohrať ho na hlavnom ihrisku ich štadióna pre nepriaznivé počasie, sa toto odohralo na ihrisku s umelou trávou.

Vcelku to bolo kvalitné a rušné stretnutie so značným fyzickým nasadením oboch súperov. Prvý polčas sa vyznačoval hernou prevahou družstva Malčíc, druhý bol vyrovnanejší, so snahou družstva TJ Družstevník Pavlovce n/U o vyrovnanie skóre. Gól, ktorý nádhernou strelou z 20 m dosiahli domáci už v 4. min., určil ďalší priebeh, keď sa hral obojstranne otvorený a útočný futbal. V 24. min., po nie najistejšom zásahu brankára domácich a nedôraze jeho obrancov, hostia vyrovnali na 1:1. Hernú aktivitu prevzali Malčice a ďalší gól visel vo vzduchu, ale brankár Pavloviec zlikvidoval 2-3 tutovky. No po jeho nedorozumení so spoluhráčom v bránkovom území sa v 38. min. poľahky dostali Malčice do vedenia 2:1 a takto sa skončil aj I. polčas. Druhý polčas sa začal aktívnou hrou Pavloviec so snahou o vyrovnanie, boli to ale zase Malčice, ktoré sa po rýchlom protiútoku pri hraničnej ofsajdovej situácii ujali v 70 min. vedenia 3:1. Po tomto góle sa mužstvo Pavloviec ešte viacej zmobilizovalo a hlavne fyzickým nasadením a bojovnosťou v 80. min. zaslúžene dosiahlo gól na 2:3 a následne vrhlo všetky sily do útočenia. Malčice hrozili rýchlymi protiútokmi, z ktorých sa jeden skončil v 82. min. gólom na 4:2. V závere sa Pavlovciam v 90. min. podarilo skorigovať ich kapitánovi po peknej samostatnej akcií ukončenej prízemnou gólovou strelou z 15 m na 4:3, ale na vyrovnanie už nezostal čas, a tak sa z víťazstva a zisku pohára tešili Malčice. V kvalitnom, obojstranne útočnom stretnutí, s množstvom streleckých príležitostí, ktoré sa prítomným divákom muselo páčiť, podal dobrý výkon aj rozhodca T. Škodi, ktorému na čiarach asistovali R. Pavlenko a M. Tannenbaum ml. a náhradný rozhodca M. Verdžák.

**Štatistika zo stretnutia: góly:** 38. a 70. Kanči Peter, 4. Lukáč Dominik, 82. Makula Marcel - 80. a 90. Tancoš Milan ml., 24. Cica Marek; **ŢK:** 63. Polák Tibor, 73. Poprík Jakub, 90. Pivarník Pavol - 33. Cigan Marek, 72. Makula Patrik, 81. Cica Marek; **rozh.:** Škodi Tomáš - Pavlenko Radovan, Tannenbaum Miroslav ml., náhradný R: Verdžák Michal; del. Rovňák Mikuláš; 200 div.

**Malčice:** Drotár Patrik - Polák Tibor, Pivarník Tibor, Tomko Jozef, Duda Roman, Kanči Michal (67. Poprík Jakub), Kanči Peter, Sipos Vladimír, Duda Maroš (81. Tancoš Vladimír), Lukáč Dominik (85. Pittroff Karol), Makula Marcel.

**TJ Druţst. Pavlovce n/U:** Budiš Martin - Cigan Marek, Nistor Ján, Gaži Dušan, Gaži Michal, Cica Marek, Tancoš Milan ml., Kešeľ Marián (74. Gombár Miroslav), Makula Patrik, Drška Michal, Badi Tibor.

Futbalisti TJ Družstevník Malčice sa tak stali v poradí už siedmym víťazom 11. ročníka tejto súťaže. Pohár ObFZ pre sezónu 2012/2013 ich kapitán Pivarník Pavol po stretnutí prevzal z rúk Vladimíra Čana (preds. ObFZ). Obaja súperi obdržali aj vecné ceny a diplomy, ktoré im odovzdal E. Anguš (preds. ŠTK). **- dd -**